6. โครงการในอนาคต

ตามที่คณะอนุกรรมการการพยากรณ์ความต้องการไฟฟ้าได้จัดทำการพยากรณ์ความต้องการไฟฟ้าให้สอดคล้องกับสถานการณ์และอัตราการเจริญเติบโตทางเศรษฐกิจของประเทศและได้นำค่าพยากรณ์ดังกล่าวมาจัดทำแผน
PDP 2007 ซึ่งตามแผนได้พิจารณากำลังผลิตใหม่ระหว่างปี 2550 – 2564
รวมมีกำลังการผลิตเพิ่มขึ้น 31,791 เมกะวัตต์ แผน PDP 2007 นี้ได้รับการอนุมัติโดย กพช.
เมื่อวันที่ 4 มิถุนายน 2550 โดยนำนโยบายการรับซื้อไฟฟ้าจากประเทศเพื่อนบ้าน
การรับซื้อไฟฟ้าจากผู้ผลิตไฟฟ้า IPP การรับซื้อไฟฟ้าจากผู้ผลิตไฟฟ้า SPP และ VSPP
และการกระจายการใช้เชื้อเพลิงในการผลิตไฟฟ้า มาประกอบการพิจารณาจัดทำแผน

จากนโยบายดังกล่าวข้างต้นของรัฐบาล บริษัทฯ ซึ่งเป็นบริษัทผู้ผลิตไฟฟ้า IPP
รายใหญ่ของประเทศไทย
ได้เล็งเห็นช่องทางและโอกาสขยายการลงทุนในธุรกิจผลิตไฟฟ้าทั้งในและต่างประเทศ
ในประเภทต่างๆ ทั้ง โรงไฟฟ้าพลังความร้อน โรงไฟฟ้าพลังความร้อนร่วม โรงไฟฟ้าพลังน้ำ
และโรงไฟฟ้าพลังงานทดแทน เป็นต้น

ดังนั้น เพื่อเป็นการเพิ่มผลตอบแทนแก่ผู้ถือหุ้น และคงความเป็นบริษัทผู้ผลิตไฟฟ้าชั้นนำในภูมิภาค
โดยใช้เทคโนโลยีการผลิตที่ทันสมัย ปลอดภัย ใส่ใจสิ่งแวดล้อม
จึงได้กำหนดแนวทางการพัฒนาโครงการในอนาคต ดังนี้

1.  โครงการโรงไฟฟ้าในประเทศ

บริษัทฯได้เตรียมความพร้อมสำหรับการยื่นประมูลโรงไฟฟ้า IPP
โดยวางกลยุทธ์ในการยื่นข้อเสนอขายพลังงานไฟฟ้าในนามบริษัทในเครือ
และการร่วมทุนกับผู้ลงทุนรายอื่นในโครงการที่มีศักยภาพ
อีกทั้งมีแผนการเลือกใช้ชนิดของเชื้อเพลิงทั้งก๊าซธรรมชาติ และถ่านหิน
โดยพิจารณาความเหมาะสมและเงื่อนไขของโครงการแต่ละแห่ง
ซึ่งจะต้องเน้นให้ความสำคัญในประเด็นเรื่องการยอมรับของชุมชนในพื้นที่ และสิ่งแวดล้อม โดย
บริษัทฯได้เตรียมการพัฒนาโครงการโรงไฟฟ้า IPP ในอนาคต ดังนี้

1.  โครงการโรงไฟฟ้าพลังความร้อนร่วมราชบุรีส่วนขยาย ชุดที่ 4

แม้ว่าบริษัท ผลิตไฟฟ้าราชบุรี จำกัด ไม่ได้รับการคัดเลือกในการประมูลโรงไฟฟ้า
IPPในรอบที่ผ่านมา อย่างไรก็ดี โครงการโรงไฟฟ้าพลังความร้อนร่วมราชบุรีส่วนขยาย ชุดที่ 4
ก็ถือได้ว่าเป็นโครงการที่มีความพร้อมในการเข้าแข่งขันมากที่สุดแห่งหนึ่ง โดยขณะนี้บริษัทฯ
อยู่ระหว่างการปรับปรุงแก้ไขโครงสร้างผู้ถือหุ้นให้มีความชัดเจนและถูกต้องตามเงื่อนไขที่กำหนดในเอกสารเรียกประมูล
เพื่อให้สามารถยื่นเสนอโครงการเข้าร่วมประมูลโรงไฟฟ้า IPP ในครั้งต่อไป

1.2) โครงการโรงไฟฟ้าพลังความร้อนร่วมจังหวัดปทุมธานี

บริษัทฯ ได้ทำการคัดเลือกพื้นที่ศักยภาพที่มีความเหมาะสมในพื้นที่จังหวัดปทุมธานี
สำหรับการพัฒนาโรงไฟฟ้าพลังความร้อนร่วมที่ใช้ก๊าซธรรมชาติเป็นเชื้อเพลิง
ทั้งนี้จากกลยุทธ์การครอบครองพื้นที่ที่มีศักยภาพ และการยอมรับที่ดีจากชุมชนในพื้นที่
บริษัทฯจึงได้ดำเนินการจัดซื้อที่ดินเตรียมไว้เพื่อพัฒนาโครงการในการประมูลโรงไฟฟ้า IPP
ครั้งต่อไป พร้อมกับได้จัดทำรายงานการศึกษาและวิเคราะห์ผลกระทบต่อสิ่งแวดล้อมเรียบร้อยแล้ว
และจะเสนอรายงานดังกล่าวต่อสำนักงานนโยบายและแผนทรัพยากรธรรมชาติและสิ่งแวดล้อม
(สผ.) เพื่อขอความเห็นชอบต่อไป

1.3) โครงการโรงไฟฟ้าพลังความร้อนร่วมแห่งใหม่

บริษัทฯ
ได้กำหนดแผนงานการศึกษาความเป็นไปได้เพิ่มเติมสำหรับพื้นที่ที่ได้สำรวจเก็บข้อมูลและจัดอันดับศักยภาพไว้แล้ว
เพื่อเป็นการเตรียมความพร้อมในการพัฒนาโครงการโรงไฟฟ้าความร้อนร่วมแห่งใหม่
สำหรับการประมูลขายพลังงานไฟฟ้ารอบต่อไป โดยพิจารณาปัจจัยหลักที่สำคัญในการพัฒนาโครงการ
เช่น ทำเลที่ตั้ง แหล่งน้ำ ระบบสายส่งไฟฟ้า และแหล่งของเชื้อเพลิง
รวมทั้งให้ความสำคัญในเรื่องการยอมรับของชุมชน และผลกระทบต่อสิ่งแวดล้อม

1.4) โครงการโรงไฟฟ้าพลังความร้อนที่ใช้ถ่านหินเป็นเชื้อเพลิง

กพช.ได้อนุมัติแผน PDP 2007
โดยเห็นชอบให้มีการเพิ่มกำลังการผลิตไฟฟ้าด้วยโรงไฟฟ้าพลังความร้อนที่ใช้ถ่านหินเป็นเชื้อเพลิงบรรจุไว้ในแผนดังกล่าว
เพื่อความมั่นคงของระบบไฟฟ้าในประเทศ
เนื่องจากปัจจุบันการผลิตไฟฟ้าใช้ก๊าซธรรมชาติเป็นเชื้อเพลิงมากถึงร้อยละ 70
บริษัทฯจึงได้ทำการศึกษาพื้นที่ที่มีศักยภาพในการพัฒนาโครงการบริเวณภาคใต้ของประเทศไทย
โดยพิจารณาปัจจัยความสำคัญในเรื่องการยอมรับจากชุมชนเป็นอันดับแรก
ขณะนี้อยู่ระหว่างการเก็บรวบรวมข้อมูลด้านต่างๆ
เพื่อทำการวิเคราะห์ความเป็นไปได้ของโครงการต่อไป

2. โครงการโรงไฟฟ้าในต่างประเทศ

ในปี 2550 บริษัทฯ ได้ร่วมลงทุนโครงการโรงไฟฟ้าใน สปป.ลาว หลายโครงการ
ซึ่งเป็นโครงการที่ส่งพลังงานไฟฟ้าเข้ามาขายในประเทศไทย และมีสัญญาซื้อขายไฟฟ้าระยะยาวกับ
กฟผ. ขณะเดียวกัน บริษัทฯ ได้ดำเนินการหาลู่ทางขยายการลงทุนในประเทศอื่นๆ
โดยเฉพาะประเทศในแถบอาเซียน ซึ่งได้ดำเนินการวางแผนพัฒนาโครงการในต่างประเทศ ดังนี้

1.  โครงการโรงไฟฟ้าพลังความร้อหงสา

บริษัทฯ ได้ลงนามข้อตกลง JDA ร่วมพัฒนาโครงการกับบริษัท บ้านปูเพาเวอร์ จำกัด เมื่อวันที่ 11
ธันวาคม 2550 เพื่อเข้าร่วมลงทุนพัฒนาโครงการโรงไฟฟ้าพลังความร้อนหงสา
ที่ใช้ถ่านหินประเภทลิกไนต์ที่ขุดจากเหมืองลิกไนต์บริเวณโดยรอบโรงไฟฟ้าเป็นเชื้อเพลิง
โครงการโรงไฟฟ้าพลังความร้อนหงสา ตั้งอยู่ที่เมืองหงสา แขวงไชยะบุรี ใน สปป.ลาว
ห่างจากชายแดนไทยบริเวณจังหวัดน่านประมาณ 35 กิโลเมตร มีขนาดกำลังการผลิตติดตั้งรวม
1,653 เมกะวัตต์ ต่อมาบริษัทฯ ได้ลงนามใน MOU โครงสร้างค่าไฟฟ้ากับ กฟผ.
เรียบร้อยแล้วเมื่อวันที่ 27 ธันวาคม 2550 และโครงการจะเริ่มดำเนินการก่อสร้างในต้นปี 2552
และจะเริ่มดำเนินการขายไฟฟ้าเชิงพาณิชย์ในต้นปี 2556

2.  โครงการโรงไฟฟ้าพลังน้ำ-น้ำงึม 3

บริษัทฯ ร่วมกับบริษัท จี เอ็ม เอส ลาว จำกัด ได้เจรจากับ กฟผ.
ในรายละเอียดและเงื่อนไขการรับซื้อไฟฟ้าจากโครงการโรงไฟฟ้าพลังน้ำ-น้ำงึม 3 แล้วเสร็จ
ซึ่งสามารถบรรลุตามข้อตกลงที่กำหนดไว้ใน MOU ในเรื่องโครงสร้างค่าไฟฟ้า
โดยมีการลงนามรับรอง PPA แล้ว เมื่อวันที่ 11 ตุลาคม 2550
โครงการจะเริ่มดำเนินการก่อสร้างในปลายปี 2551
และจะเริ่มดำเนินการขายไฟฟ้าเชิงพาณิชย์ในต้นปี 2556

3.  โครงการโรงไฟฟ้าพลังน้ำเซเปียน-เซน้ำน้อย

บริษัทฯ ได้ลงนาม JDA กับบริษัท SK Engineering & Construction จำกัด เมื่อวันที่ 6
สิงหาคม 2550 เพื่อเข้าร่วมลงทุนพัฒนาในโครงการโรงไฟฟ้าพลังน้ำเซเปียน-เซน้ำน้อย
ซึ่งตั้งอยู่บริเวณภาคใต้ของ สปป.ลาว โดยมีขนาดกำลังการผลิตติดตั้งรวมประมาณ 390 เมกะวัตต์
โครงการมีการเข้าศึกษาความเหมาะสมด้านเทคนิค ด้านการลงทุน และสิ่งแวดล้อม
รวมทั้งมีการเจาะสำรวจ ตรวจสอบสภาพธรณีแล้วเสร็จพร้อมนำเสนอผลการศึกษาต่อรัฐบาล
สปป.ลาว แล้ว ขณะนี้กำลังรอการอนุมัติจากรัฐบาล สปป.ลาว เพื่อดำเนินการก่อสร้างโครงการ
รวมทั้งการเจรจาขายไฟฟ้าและการเจรจาสัมปทานต่อไป

4.  โครงการโรงไฟฟ้าพลังน้ำ-น้ำบาก 1 และ 2

บริษัทฯ เข้าร่วมลงทุนผ่านบริษัท เซาท์อีสท์ เอเชีย เอนเนอร์จี จำกัด
ซึ่งเป็นผู้ได้รับสิทธิในการพัฒนาโครงการจากรัฐบาล สปป.ลาว โดยบริษัทฯ
มีสัดส่วนการลงทุนร้อยละ 25 ขณะนี้อยู่ระหว่างการศึกษาความเหมาะสมโครงการ
คาดว่าจะมีกำลังการผลิตรวมประมาณ 140 เมกะวัตต์ และกำหนดแผนเดินเครื่องเชิงพาณิชย์ในปี
2556 โดยโครงการนี้จะผันน้ำเติมลงอ่างเก็บน้ำของเขื่อนน้ำงึม 2
ซึ่งจะทำให้โครงการโรงไฟฟ้าพลังน้ำ-น้ำงึม 2 ผลิตกระแสไฟฟ้าได้มากขึ้น

5.  โครงการโรงไฟฟ้าพลังน้ำบริเวณตอนใต้ใน สปป.ลาว

บริษัทฯ ร่วมกับบริษัทผู้ลงทุนที่ได้รับสิทธิ์การพัฒนาโครงการจากรัฐบาล สปป.ลาว
เข้าทำการศึกษาความเหมาะสมโครงการทั้งด้านเทคนิค ราคา และผลกระทบสิ่งแวดล้อม
หลังจากนั้นจึงจะทำการเจรจาสัญญาซื้อขายไฟฟ้ากับ กฟผ.และเจรจาสัญญาสัมปทานกับรัฐบาล
สปป.ลาว โดยพลังงานไฟฟ้าที่ได้จะถูกขายเข้าระบบสายส่งของ กฟผ.
บริเวณภาคตะวันออกเฉียงเหนือตอนล่างของประเทศไทย

3.  โครงการโรงไฟฟ้าพลังงานทดแทน

บริษัทฯ เล็งเห็นถึงความสำคัญของพลังงานทดแทนซึ่งนับวันจะปรากฏเด่นชัดมากขึ้น
และสอดคล้องกับนโยบายของภาครัฐ ที่สนับสนุนให้มีการลงทุนในโครงการพลังงานทดแทน
ในรูปแบบของการให้ส่วนเพิ่ม (Adder) สำหรับการซื้อไฟฟ้าจากพลังงานทดแทน ในการนี้บริษัทฯ
มีแผนการลงทุนในโครงการพลังงานลม
โดยทำเป็นโครงการนำร่องเพื่อศึกษาถึงศักยภาพของพลังงานลมในประเทศไทย
และเตรียมความพร้อมสำหรับอนาคต

ในขณะเดียวกันบริษัทฯ จะติดตามความก้าวหน้าด้านเทคโนโลยีพลังงานทดแทน
โดยพิจารณาจากเทคโนโลยีที่เหมาะสมกับสภาพของประเทศไทย
อีกทั้งมีแผนดำเนินการแสวงหาผู้ร่วมทุนรายอื่นที่มีความชำนาญ
หรือมีเทคโนโลยีด้านพลังงานทดแทนอื่นๆ เพื่อการพัฒนาโครงการฯ ต่อไปในอนาคต

ผลตอบแทนที่จะได้รับจากการลงทุน

ขึ้นอยู่กับแต่ละโครงการ ซึ่งมีความแตกต่างกัน อย่างไรก็ตาม การตัดสินใจลงทุนในแต่ละโครงการ
จะต้องมีการจัดทำการศึกษาและวิเคราะห์ความเป็นไปได้ในการลงทุนหรือร่วมทุนอย่างละเอียด
โดยมีการพิจารณาถึงเงินลงทุนและผลตอบแทนที่จะได้รับ
เพื่อใช้ในการตัดสินใจลงทุนเฉพาะโครงการที่บริษัทฯ
มีความมั่นใจว่าเป็นการลงทุนที่คุ้มค่าและเพิ่มมูลค่าให้กับผู้ถือหุ้น

ปัจจัยที่อาจทำให้โครงการไม่สามารถดำเนินไปตามแผนได้

(กรุณาอ่านรายละเอียดเกี่ยวกับความเสี่ยงด้านการลงทุน)
การดำเนินงานในระยะการพัฒนาโครงการ
ทำให้มีความเสี่ยงที่อาจจะทำให้การก่อสร้างไม่แล้วเสร็จตามระยะเวลาที่กำหนด
ในกรณีที่เกิดความล่าช้าในการก่อสร้าง อาจส่งผลให้บริษัทฯ
มีค่าใช้จ่ายและต้นทุนในการก่อสร้างเพิ่มขึ้นกว่าที่ประมาณการ และบริษัทฯ
อาจได้รับผลตอบแทนจากการลงทุนลดลง